Constantia

Constantia is 'n welgestelde voorstad en een van die oudstes van Kaapstad, Suid-Afrika, in die hart van die Constantiavallei.

Constantia is die bakermat van die Suid-Afrikaanse land- en wynbou. Simon van der Stel, die eerste goewerneur van die Nederlandse kolonie aan die Kaap, besluit om hier op sy historiese plaas Groot Constantia, 'n landgoed van sowat 750 hektaar, die eerste 100 000 wingerdstokke in Suid-Afrika te plant. Die wingerde van die Constantiavallei lewer later die druiwe vir die wêreldbekende Constantiawyn op, wat baie gewild raak by die Europese adel van die 18de en 19de eeu en onder meer ook die gunstelingwyn van Napoléon Bonaparte tydens sy ballingskap op die Suid-Atlantiese eiland St. Helena is.

Die Constantiavallei lewer nog steeds wyne van wêreldgehalte op, terwyl Constantia nou 'n gesogte woonbuurt vir welgestelde Kapenaars geword het. Die voorstad bekoor met die natuurskoon van die omgewing en die luukse Constantia winkelsentrum. Die botaniese tuin van Kirstenbosch lê digby Constantia.

Groot Constantia, een van die mooiste voorbeelde van die Kaaps-Hollandse boustyl, is die belangrikste argitektoniese besienswaardigheid in die gebied. Die gebou dateer uit die jaar 1685 en huisves vandag 'n museum met 'n versameling van antieke meubels, glasware en porselein. Die gewel bo-oor die ingang tot die wynkelder is deur Anton Anreith geskep.

Wapen 
Constantiavallei het van 1989 tot 1996 sy eie plaaslike owerheid gehad.  Die raad het in 1992 'n wapen by die Buro vir Heraldiek geregistreer : In  silwer,  'n  swart  adelaar  met  uitgespreide vleuels,  op  die  bors  belaai  met  'n  goue  sandloper dwarsbalksgewys; 'n rooi gewelvormig geknobbelde skildhoof.  Die helmteken was 'n halwe silwer hert met goue gewei en hoewe en swart vleuels uitkomend uit 'n rooi muurkroon.  Die wapenspreuk was "Terra hereditas nostra".

Sien ook 
 Constantia (kiesafdeling)
 Lys van dorpe in Suid-Afrika

Verwysings 

Voorstede van Kaapstad